钦定古今图书集成/明伦汇编/家范典/第084卷 > 《乞代夫囚疏》沈束妻张氏
## 钦定古今图书集成/明伦汇编/家范典/第084卷 > 《乞代夫囚疏》沈束妻张氏

臣夫礼科给事中沈束，猥以愚昧之性，冒妄建言，诚
当万死。荷蒙皇上宽宥，下狱待罪。经今一十四年束，
上有老亲，下无子女，孤苦伶仃，俯仰无赖，止遗臣一
身，寄居旅舍，早暮力作女工，以供口食，艰难万状，度
日如年。臣夫之父今年八十有七，衰病侵寻，风烛不
定。养生送死之具，更无可托。臣茕茕寡妻，顾此失彼，
“欲归以养舅，则夫之𫗴粥无资；欲留以给夫，则舅又
旦夕待尽。臣夫累囚之臣诚不敢复顾私家。切睹圣
朝仁恩广荡，庶类乐生，岂臣一门穷苦颠连，自遗覆
载之外？臣每自念，何惜一死。所以忍苦苟延者，诚望
天地有曲全之仁，雨露无不被之泽也。今臣舅已当
垂死之年，臣夫未有再生之日。臣愿”以身代夫系狱，
暂容臣夫送父年终仍又赴狱待罪，庶臣夫得复见
其父，少伸父子之情。臣以舅付托于夫，亦得全夫妇
之义。